Gabriela Firea, candidata PSD la Primăria Generală, a vizitat, vineri, Patinoarul Flamaropol care, spune ea, „a ajuns o ruină” și că ar fi fost finalizat în mandatul ei dacă nu ar fi fost „sabotaje și șicane politice”.
Gabriela Firea, candidata social-democraților la Primăria Capitalei, a vizitat, vineri, Patinoarul Flamaropol, însoțită de premierul Marcel Ciolacu și de candidatul PSD la Primăria Sectorului 2, Rareș Hopincă.
„Patinoarul Flamaropol putea fi un simbol al Capitalei, un loc dedicat sportului de performanță! Și ar fi fost gata în mandatul 2016-2020 dacă nu ar fi existat sabotaje și multe șicane politice”, a scris Gabriela Firea pe pagina ei Facebook.
„Bucureștiul rămâne singura capitală europeană fără patinoar, cum l-ați lăsat, așa a rămas”, a declarat Rareș Hopincă, alături de Firea și de Ciolacu. „A venit vreo autoritate de doi-trei ani? Patru ani, de când?”, a întrebat Marcel Ciolacu. Rareș Hopincă a spus că este necesară o expertiză pentru ca lucrările la patinoar să se poată continua.
Președintele PSD București a mai scris că patinoarul este „încă o dovadă rușinoasă a ‘priceperii’ administrației ultimilor patru ani, încă un șantier abandonat, într-un oraș abandonat”.
Gabriela Firea a prezentat și un „scurt istoric” al șantierului, spunând că „în mandatul meu, firma câștigătoare a abandonat șantierul, muncind cu 15 oamenii pentru un obiectiv de asemenea importanță”.
„Am fost obligați să reziliem contractul după luni întregi în care specialiștii din primărie s-a rugat de constructor să muncească. Însă, acolo au fost descoperite și probleme grave în construcție, cuprinse în rapoarte și expertizelor. Sunt 15 rapoarte de neconformitate emise cu privire la acoperișul metalic. Lucrările au fost făcute prost, în ciuda faptului că a existat buget suficient an de an.
Evident că în mandatul meu, constructorul a acționat primăria în instanță, ceea ce a blocat orice șansă a noastră de a continua lucrările. În mandatul actual, în mod miraculos aș spune, constructorul și-a retras plângerile. E și mai clar că au fost doar șicane pentru a bloca echipa condusă de mine. Au mai trecut trei ani de atunci, iar șantierul e tot abandonat”, se arată în postarea Gabrielei Firea